section_heading: Radnja
paragraph_text: Frank Martin (Jason Statham) je bivši pripadnik specijalnih postrojbi koji živi naoko mirnim životom na jugu Francuske. Zapravo, on je profesionalni vozač, koji po narudžbi dostavlja stvari na odredište u dogovorenom roku. Isporuke su tajne, tako da on ne zna i ne želi znati što prevozi, no uvijek se pridržava određenih pravila koja osiguravaju diskreciju klijenata, sigurnost i olakšavaju posao. Ipak, jednom zgodom, kada primi narudžbu koju treba prevesti američkom gangsteru Darrenu Bettencourtu, poznatom pod nadimkom "Wall Street" (Matt Schulze), nastanu problemi u savršeno isplaniranoj Martinovoj proceduri. Tijekom vožnje doznaje da je paket isporuke, zapravo lijepa kineska djevojka Lai Kwai (Shu Qi), koju odluči spasiti i tako dovodi u opasnost sebe i svoj profesionalni kodeks.